钦定古今图书集成/明伦汇编/氏族典/第381卷 > 《廖用贤尚友录》 > 李通
## 钦定古今图书集成/明伦汇编/氏族典/第381卷 > 《廖用贤尚友录》 > 李通

按《魏志李通传》：“通字文达，江夏平春人。与其郡人陈
恭共起兵于朗陵，众多归之。后恭妻弟陈郃杀恭而
据其众，通攻破郃军，斩郃首以祭恭墓。建安初，举众
诣太祖于许，拜振威中郎将，屯汝南西界。太祖讨张
绣，军不利，通将兵夜诣太祖，太祖得以复战，通为先
登，大破绣军，拜裨将军阳安都尉。太祖与袁绍相拒”
于官渡，绍遣使拜通征南将军，通斩绍使，送印绶诣
太祖。又击群贼瞿恭、江宫、沈成等，皆破，遂定淮、汝之
地。封都亭侯，拜汝南太守，得病薨。子基为奉义中郎
将，绪平卤中郎将。